Szentendrei Református Gimnázium

A Szentendrei Református Gimnázium szentendrei nyolcosztályos, egyházi fenntartású gimnázium. Az iskolát a Szentendrei Református Egyházközség 1999-ben indította újra, a város korábbi, 1950-ben államosított református polgári iskolájának hagyományait folytatva. Az intézmény a 2025/26-os tanévben 16 osztályban közel 500 tanulót oktatott. A HVG középiskolai rangsorai szerint az iskola több éve a 100 legjobb magyarországi gimnázium közé tartozik. Története Előzmények Szentendrén a református tanítók első ismert névsora 1825-ből származik. A helyi egyházközség 1905-ben alapított református polgári iskolát, majd 1929-ben nyolc tantermes iskolaépületet emelt, amelyhez fiú- és leánykollégiumot is fenntartott. Az iskolát és a kollégiumot 1950-ben államosították. Újraindulás 1991-ben a Szentendrei Református Egyházközség felmérést végzett a református középiskola iránti igényről a környékbeli gyülekezetekben. 1995-ben az egyházközség és a szentendrei önkormányzat megállapodott a Martinovics utca 11. szám alatti egykori tűzoltósági ingatlan tulajdonba adásáról. 1998 októberében az egyházközség meghirdette a felvételt a gimnázium nyolcosztályos (5. évfolyamtól) és négyosztályos (9. évfolyamtól) tagozatára. A tanítás 1999. szeptember 1-jén kezdődött meg két ötödik és egy kilencedik osztállyal, miközben az épület átalakítása még folyamatban volt. A városi tűzoltóság 2001-ben költözött ki az épületből, és ezt követően épült meg az új tantermi szárny, az ebédlő és a tetőtéri könyvtár. Az építkezést jelentős részben gyülekezeti adományok és önkéntes munka, valamint az állami egyházi normatíva finanszírozta. A 245 millió forintos európai uniós támogatásból 2009–2010 között megépült a tornaterem és a tetőtéri kápolna; az épületegyüttest 2010. szeptember 18-án szentelték fel. A díszudvar közepén Farkas Ádám szobrászművész Univerzum című gránit mobil díszkútja áll. Az épület külső hőszigetelése és végleges homlokzati kialakítása 2011 októberében készült el, Szuromi Imre építész tervei szerint. Oktatás A gimnáziumban általános tantervű, nyolc évfolyamos képzés folyik, évfolyamonként két párhuzamos osztállyal. A 2025/26-os tanévben az 5. és 12. évfolyam között 16 osztályban összesen 474 diák tanult. A tanári kar mintegy 40 fős. Az első idegen nyelv választás szerint angol vagy német, a második idegen nyelv (9. évfolyamtól) angol, német vagy francia. A 7–8. évfolyamon a latin nyelv kötelező tantárgy. A 11–12. évfolyamon több tárgyból emelt szintű és fakultációs oktatás vehető fel. A felvétel feltétele a keresztény világnézet elfogadása és lelkészi ajánlás bemutatása; a felvettek között az iskola 75% protestáns és 25% nem protestáns felekezeti arányt alkalmaz. Földi János igazgató szerint az iskolára 2024-ben háromszoros túljelentkezés volt jellemző. A tanévet hétfő reggelente közös istentisztelet, a többi tanítási napot rövid áhítat nyitja. A diákok 2024 körül mintegy 20 különböző ösztöndíjra pályázhattak. Az iskolában működik ECDL vizsgaközpont is. Eredmények és rangsorok A HVG 2014-es középiskolai rangsorában a gimnázium bekerült az ország 100 legjobb középiskolája közé; ugyanezen évben az Országos Középiskolai Tanulmányi Verseny biológia tantárgyának döntősei alapján készített rangsorban az iskola országosan az 5. helyen szerepelt. A HVG 2023-as rangsorában az iskola országosan a 48., a vidéki középiskolák között a 24., az egyházi intézmények között a 7., a református középiskolák között pedig a 3. helyen állt. A 2024-es HVG-rangsorban a gimnázium az 58. helyet érte el. 2025. augusztus 30-án a Kárpát-medencei református oktatási intézmények közös tanévnyitóját a Szentendrei Református Gimnázium rendezte. Igazgatók P. Tóth Béláné (1999–2009) Földi János (2009–2024); 2024-től címzetes igazgató Hörömpő Zsuzsanna (2024–) Művészeti alkotások Az 1999-es újraindulást követően több szentendrei festőművész képeket és grafikákat ajándékozott az iskolának. Deim Pál Kossuth-díjas festőművész 2000-ben színes ólomüveg-ablakot készített az aulának, 2007-ben pedig a tetőtéri kápolna üvegablakának felső részére tervezett ólomüveg-kompozíciót, amely a pünkösdi lángnyelvekre utal. Farkas Ádám szobrászművész 2001-ben az iskola jelmondatát megjelenítő, Arbor Plantata című vörösmárvány oszlopburkolatot, 2010-ben pedig az Univerzum című gránit díszkutat ajándékozta a gimnáziumnak. 2005-ben Somogyi Tamás szobrászművész készítette el az iskola Áprily Lajosról elnevezett közösségi termébe a költő bronz domborművét. Az iskola homlokzatára 2006-ban Páljános Ervin szobrászművész faragta meg fehér márványból a gimnázium címerét. Jegyzetek Források A gimnázium története – Szentendrei Református Gimnázium További információk A Szentendrei Református Gimnázium honlapja A Szentendrei Református Gimnázium avatása – YouTube